เจ้าพระยาฯหั่นเป้า แข่งตัดราคาไม่ไหว
เจ้าพระยาประกันภัยหั่นเป้าลง 300 ล้าน ยอมทิ้งเบี้ยลูกค้าสหกรณ์ หลังเจอตัดราคาจนขาดทุน
27 มิ.ย. 2559

เจ้าพระยาประกันภัยหั่นเป้าลง 300 ล้าน ยอมทิ้งเบี้ยลูกค้าสหกรณ์ หลังเจอตัดราคาจนขาดทุน
นายธกร เลาหพงศ์ชนะ รองกรรมการผู้จัดการ บริษัท เจ้าพระยาประกันภัย เปิดเผยว่า บริษัทได้ปรับลดเป้าเบี้ยปีนี้จาก 2,600 ล้านบาท เหลือ 2,300 ล้านบาท หลังจากยอดขาย 4 เดือนแรกปีนี้ ยังไม่ดีขึ้นตามภาวะเศรษฐกิจ และบริษัทได้เลิกรับงานบางกลุ่ม เนื่องจากแข่งขันตัดราคากันสูง ทำแล้วไม่มีกำไร ขณะที่ปี 2558 บริษัททำเบี้ยได้ 2,050 ล้านบาท
“ตอนนี้เราเลิกรับงานประกันสินเชื่อให้กับสมาชิกสหกรณ์บางกลุ่มไปแล้ว ทำให้เบี้ยหายไปประมาณ 300-400 ล้านบาท เพราะหากยังรับงานต่อไป ยอมลงไปแข่งขันราคากับคู่แข่ง ก็มีโอกาสขาดทุนสูง รวมทั้งอัตราความเสียหายต่อเบี้ยประกันสูงถึง 80% ขณะที่คู่แข่งยอมขายเบี้ยถูกกว่าเราถึง 50% จึงขอรับงานเฉพาะที่มีกำไรดีกว่า” นายธกร กล่าว
อย่างไรก็ตาม แม้ยอดขายโดยรวมจะลดลง แต่การรับประกันภัยรถยนต์ ประกันภัยอัคคีภัย และประกันภัยทรัพย์สิน (ไอเออาร์) ยังเติบโตดี แต่เบี้ยไอเออาร์ก็แข่งขันสูง เช่น คอนโดมิเนียม ค่าเบี้ยเหลือแค่ 0.03% ซึ่งถ้ามีทุนประกัน 1,000 ล้านบาทขึ้นไป ก็ยังพอรับงานได้ แต่ถ้ามีทุนประกันเพียง 600-700 ล้านบาท ก็อาจไม่คุ้มกับค่าเบี้ยที่ต่ำมาก โดยบริษัทหันไปจับลูกค้าในกลุ่มโรงงานอุตสาหกรรมเป็นหลัก ที่มีค่าเบี้ยไอเออาร์ 0.1% ยังพออยู่ได้ แม้ลูกค้าจะลดลงตามภาวะเศรษฐกิจ อย่างไรก็ตาม เบี้ยไอเออาร์กลุ่มโรงงานอุตสาหกรรมก็มีแนวโน้มจะแข่งขันรุนแรงเหมือนกัน จึงต้องเตรียมแผนรับมือไว้
“แม้ว่าช่วง 4 เดือนแรกจะมียอดขายลดลง แต่ยังมีกำไร ส่วนช่วง 5 เดือนคาดว่าจะทำเบี้ยได้ 800-900 ล้านบาท โดยในช่วงครึ่งปีหลังนี้ บริษัทมีแผนที่จะออกแบบประกันภัยรถยนต์ตัวใหม่ที่ยังไม่เคยมีในตลาดมาก่อน และเหมาะกับความต้องการใช้ชีวิตของลูกค้าแต่ละคนด้วย ปัจจุบันฐานลูกค้าหลักยังมาจากเบี้ยรถยนต์ 65% และเบี้ยที่ไม่ใช่รถยนต์ หรือนันมอเตอร์ 35%” นายธกร กล่าว